NA praefatio

[ Prafationis textus discipulis destinatus hic invenitur.]

[1] * * * iūcundiōra alia reperīrī queunt, ad hōc ut līberīs quoque meīs partae istīusmodī remissiōnēs essent, quandō animus eōrum interstitiōne aliquā negōtiōrum data laxārī indulgērīque potuisset. [2] Ūsī autem sumus ōrdine rērum fortuitō, quem anteā in excerpendō fēcerāmus. Nam proinde ut librum quemque in manūs cēperam seu Graecum seu Latīnum vel quid memorātū dignum audieram, ita quae libitum erat, cūius generis cumque erant, indistīnctē atque prōmiscē annotābam eaque mihi ad subsidium memoriae quasi quoddam litterārum penus recondēbam, ut quandō ūsus vēnisset aut reī aut verbī, cūius mē repēns forte oblīviō tenuisset, et librī ex quibus ea sūmpseram nōn adessent, facile inde nōbīs inventū atque depromptū foret.

[3] Facta igitur est in hīs quoque commentāriīs eadem rērum disparilitās quae fuit in illīs annotātiōnibus prīstinīs, quās breviter et indīgestē et inconditē ex ērudītiōnibus lēctiōnibusque variīs fēcerāmus. [4] Sed quoniam longinquīs per hiemem noctibus in agrō, sīcuti dīxī, terrae Atticae commentātiōnēs hāsce lūdere ac facere exōrsī sumus, idcircō eās īnscrīpsimus Noctium esse Atticārum, nihil imitātī fēstīvitātēs īnscrīptiōnum quās plērīque aliī utriusque linguae scrīptōrēs in id genus lībrīs fēcērunt. [5] Nam quia variam et miscellam et quasi cōnfūsāneam doctrīnam conquīsīverant, eō titulōs quoque ad eam sententiam exquīsītissimōs indidērunt. [6] Namque aliī Mūsārum īnscrīpsērunt, aliī Silvārum, ille πείπλον, hic ἀμαλθείας κέρας , alius κηρία, partim λειμῶνας quīdam Lēctiōnis Suae, alius antīquārum Lēctiōnum atque alius ἀνθηρῶν et item alius εὑρημάτων. [7] Sunt etiam quī λὔχνους īnscrīpserint, sunt item quī στρωματεις,, sunt adeō quī πανδέκτας et ἑλικῶνα et quī προβλήματα et ἐγχειρίδια et παραξιφίδας. [8] Est quī Memoriālēs titulum fēcerit, est quī πραγματικὰ et πάρεργα et διδασκαλικά, est item quī Historiae Nātūrālis, et παντοδαπῆς ἱστορίας, est praetereā quī Prātum, est itidem quī πάγκαρπον, est quī τόπων scrīpserit ; sunt item multī quī Coniectānea, [9] neque item nōn sunt quī indicēs lībrīs suīs fēcerint aut Epistulārum Mōrālium aut Epīstolicārum Quaestiōnum aut Cōnfūsārum et quaedam alia īnscrīpta nimis lepida multāsque prōrsum concinnitātēs redolentia. [10] Nōs vērō, ut captus noster est, incūriōsē et inmeditātē ac prope etiam subrūsticē ex ipsō locō ac tempore hībernārum vigiliārum Atticās Noctēs īnscrīpsimus, tantum cēterīs omnibus in ipsīus quoque īnscrīptiōnis laude cēdentēs, quantum cessimus in cūrā et ēlegantiā scrīptiōnis.

[11] Sed nē cōnsilium quidem in excerpendīs notandīsque rēbus īdem mihi, quod plērīsque illīs, fuit. Namque illī omnēs et eōrum maximē Graecī, multa et varia lēctitantēs, in quās rēs cumque incīderant, alba, ut dīcitur, līneā sine cūrā discrīminis sōlam cōpiam sectātī converrēbant, quibus in legendīs ante animus seniō ac taediō languēbit quam ūnum alterumve reppererit quod sit aut voluptātī legere aut cultuī lēgisse aut ūsuī meminisse. [12] Ego vērō, cum illud Ephesiī virī summē nōbilis verbum cordī habērem, quod profectō ita est πολυμαθίη νόον οὐ διδάσκει, ipse quidem volvendīs trānseundīsque multīs admodum volūminibus per omnia semper negōtiōrum intervālla in quibus fūrārī ōtium potuī exercitūs dēfessusque sum, sed modica ex hīs eaque sola accēpī quae aut ingenia prōmpta expedītaque ad honestae ērudītiōnis cupīdinem ūtiliumque artium contemplātiōnem celerī facilīque compendiō dūcerent aut hominēs aliīs iam vītae negōtiīs occupātōs ā turpī certē agrestīque rērum atque verbōrum imperītiā vindicārent.

[13] Quod erunt autem in hīs commentāriīs pauca quaedam scrūpulōsa et ānxia, vel ex grammaticā vel ex dialecticā vel etiam ex geōmetricā, quodque erunt item paucula remōtiōra super auguriō iūre et pontificiō, nōn oportet eā dēfugere, quasi aut cognitū nōn ūtilia aut perceptū difficilia. Nōn enim fēcimus altōs nimis et obscūrōs in hīs rēbus quaestiōnum sinūs, sed prīmitiās quāsdam et quasi lībāmenta ingenuārum artium dedimus, quae virum cīvīliter ērudītum neque audīsse umquam neque attigisse, sī nōn inūtile, at quidem certē indecōrum est. [14] Ab hīs igitur, sī cui forte nōnnumquam tempus voluptāsque erit lūcubrātiunculās istās cognōscere, petītum impetrātumque volumus, ut in legendō quae prīdem scierint nōn aspernentur quasi nōta invulgātaque. [15] Nam ecquid tam remōtum in litterīs est quīn id tamen compluscūlī sciant? Et satis hoc blandum est, nōn esse haec neque in scholīs dēcantāta neque in commentāriīs prōtrīta. [16] Quae porrō nova sibi ignōtaque offenderint, aequum esse putō ut sine vānō obtrectātū cōnsīderent an minūtae istae admonitiōnēs et pauxillulae nēquāquam tamen sint vel ad alendum studium vescae vel ad oblectandum fovendumque animum frīgidae, sed ēius sēminis generisque sint ex quō facile adolēscent aut ingenia hominum vegetiōra aut memoria adminiculātior aut ōrātiō sollertior aut sermō incorruptior aut dēlectātiō in ōtiō atque in lūdō līberālior. [17] Quae autem parum plāna vidēbuntur aut minus plēna in strūctaque, petimus, inquam, ut ea nōn docendī magis quam admonendī grātiā scrīpta exīstiment et, quasi dēmōnstrātiōne vestīgiōrum contentī, persequantur ea post, sī libēbit, vel lībrīs repertīs vel magistrīs. [18] Quae vērō putāverint reprehendenda, hīs, sī audēbunt, succēnseant, unde ea nōs accēpimus; sed enim, sī quae aliter apud alium scrīpta lēgerint, nē iam statim temere obstrepant, sed et ratiōnēs rērum et auctōritātēs hominum pēnsitent, quōs illī quōsque nōs secūtī sumus.

[19] Erit autem id longē optimum, ut quī in lēctitandō, percontandō, scrībendō, commentandō, numquam voluptātēs, numquam labōrēs cēpērunt, nūllās hoc genus vigiliās vigilārunt neque ūllīs inter ēiusdem Mūsae aemulōs certātiōnibus disceptātiōnibusque ēlīmātī sunt, sed intemperiārum negōtiōrumque plēnī sunt, abeant ā Noctibus hīs procul, atque alia sibi oblectāmenta quaerant. Vetus adagium est:

Nīl cum fidibus grāculōst, nihil cum amāracinō suī.

[20] Atque etiam, quō sit quōrundam male doctōrum hominum scaevitās et invidentia irrītātior, mūtuābor ex Aristophanae chorō anapaesta pauca et quam ille homō fēstīvissimus fābulae suae spectandae lēgem dedit, eandem ego commentāriīs hīs legendīs dabō, ut ea nē attingat nēve adeat profēstum et profānum vulgus, ā lūdō mūsicō dīversum. [21] Versus lēgis datae hī sunt:

εὐφημεῖν χρὴ κἀξίστασθαι τοῖς ἡμετέροισι χοροῖσιν

῞οστις ἄπειρος τοιῶνδε λόλων ἢ γνώμῃ μὴ καθαρεύει

῍η γενναίων ὄργια μουσῶν μήτ᾽ εἶδεν μήτ᾽ ἐχόρευσεν,

τούτοις αὐδῶ, καὖθις ἀπαυδῶ, καὖις τὸ ρρίτον μάλ᾽ ἀπαυδῶ

᾿εξίστασθαι μύσταισι χοροις, ὑμεῖς δ᾽ ἀνεγείρετε μολπὴν

καὶ παννυχίδας τὰς ἡμετέρας, αἳ τῇδε πρέπουσιν ἑορτῇ.

[22] Volūmina commentāriōrum ad hunc diem vīgintī iam facta sunt. [23] Quantum autem vītae mihi deinceps deum voluntāte erit quantumque ā tuendā rē familiārī prōcūrandōque cultū līberōrum meōrum dabitur ōtium, ea omnia subsicīva et subsecundāria tempora ad colligendās hūiuscemodī memoriārum dēlectātiunculās cōnferam. [24] Prōgrediētur ergō numerus librōrum, dīīs bene iuvantibus, cum ipsīus vītae quantulī quomque fuerint prōgressibus, neque longiōra mihi darī spatia vīvendī volō quam dum erō ad hanc quoque facultātem scrībendī commentandīque idōneus.

[25] Capita rērum quae cuique commentāriō īnsunt, exposuimus hīc ūniversa, ut iam statim dēclārētur quid quō in librō quaerī invenīrīque possit.